钦定古今图书集成/明伦汇编/氏族典/第481卷 > 《晋书卞壸传》壸父粹以清辨鉴察称兄弟六人并登宰府世称卞氏六龙元仁无双元仁粹字也 > 练子宁
## 钦定古今图书集成/明伦汇编/氏族典/第481卷 > 《晋书卞壸传》壸父粹以清辨鉴察称兄弟六人并登宰府世称卞氏六龙元仁无双元仁粹字也 > 练子宁

按《万姓统谱》：子宁名安，以字行，江西新淦人。性资豪
放，志操不凡。从乡长者竹庄先生游，命赋《水竹村居》，
有“千山暮雨石泉通，一夜春雷箨蛰龙”之句，甚奇之。
后游邑庠，与金幼孜相友善，尝谓之曰：“子异日必为
良臣，我当为忠臣。”洪武乙丑，会试第一，进士第二，授
修撰。累官吏部侍郎，改御史大夫。靖难师起，子宁疏
曹国公李景隆观望不忠，愿斩以衅鼓。又愤急，请先
伏诛。皆不听。会衡府纪善周是修、靖江府直史萧用
道上书指斥用事者误国，用事者怒诟二人。子宁曰：
“国事至此，尚不能用言者乎？”诟者愧而止。文皇即位，
缚子宁至，语不逊，断其舌曰：“吾欲效周公辅成王。”子
宁手探舌血大书地上：“成王安在？”遂族其家，姻戚逮
戍者百五十一人。越数年，吉水钱习礼以未及逮，为
乡人所持，杨文敏乘间以闻，文皇帝欣然曰：“使练子
宁尚在，朕固当用之，况习礼乎？”万历改元，敕祠本郡。